Broj: 711-I-1895-M-126/19-05-11

Zagreb, 23. listopada 2019.g.

Povjerenstvo za odlučivanje o sukobu interesa (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“, broj 26/11, 12/12, 126/12, 48/13 i 57/15, u daljnjem tekstu: ZSSI), **na zahtjev dužnosnika Marka Vešligaja, zastupnika u Hrvatskom saboru i gradonačelnika Grada Pregrade**,za davanjem mišljenja Povjerenstva, na 66. sjednici, održanoj 23. listopada 2019.g., daje sljedeće:

**MIŠLJENJE**

**Sukladno odredbama ZSSI-a, nema zapreke da se dužnosnik Marko Vešligaj, zastupnik u Hrvatskom saboru i gradonačelnik Grada Pregrade, prijavi za sufinanciranje školarine doktorskog studijskog programa „Upravljanje i ekonomika javnog sektora“ od strane Fakulteta za upravu Sveučilišta u Ljubljani, odnosno Ministarstva obrazovanja, znanosti i sporta Republike Slovenije, te da navedeno sufinanciranje i ostvari.**

Obrazloženje

Zahtjev za davanjem mišljenja Povjerenstva podnio je Marko Vešligaj, zastupnik u Hrvatskom saboru i gradonačelnik Grada Pregrade. U knjigama ulazne pošte zahtjev je zaprimljen 3. rujna 2019.g., pod poslovnim brojem 711-U-3062-M-126/19-01-2, povodom kojeg se vodi predmet broj M-126/19.

Člankom 3. stavkom 1. točkom 3. ZSSI-a propisano je da su zastupnici u Hrvatskom saboru dužnosnici u smislu navedenog Zakona, dok je točkom 43. propisano da su gradonačelnici i njihovi zamjenici dužnosnici u smislu navedenog zakona. Stoga je i Marko Vešligaj, povodom obnašanja dužnosti zastupnika u Hrvatskom saboru i gradonačelnika Grada Pregrade, obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Dužnosnik u zahtjevu navodi kako ima namjeru upisati doktorski studij program "Upravljanje i ekonomika javnog sektora" na Fakultetu za upravu, Sveučilišta u Ljubljani, s time da postoji mogućnost da se cijena školarine navedenog studija sufinancira od strane Fakulteta za upravu tj. Ministarstva obrazovanja, znanosti i sporta Republike Slovenije. Slijedom navedenog, dužnosnik moli za mišljenje može li se prijaviti za dobivanje sredstva za sufinanciranje školarine te ukoliko ih ostvari i koristiti u navedenu svrhu.

Povjerenstvo je u svrhu utvrđivanja svih okolnosti relevantnih za davanje mišljenja dopisom, Broj: 711-I-1576-M-126/19-02-11 od 10. rujna 2019.g., pozvalo dužnosnika da predmetni zahtjev dopuni s podacima o tome koje točno tijelo bi sufinanciralo školarinu te da pojasni o kakvom je obliku sufinanciranja riječ, je li za isto objavljen javni natječaj/poziv, tko donosi odluku o sufinanciranju, na temelju kojeg postupka, tko u njemu sudjeluje i dr.

Dužnosnik je dostavio dopunu zahtjeva dana 18. listopada 2019.g. U dopuni dužnosnik navodi kako školarinu doktorskoga studija na Fakultetu za upravu u Ljubljani sufinancira Ministarstvo obrazovanja, znanosti i sporta Republike Slovenije. Za sufinanciranje se ne raspisuje prijava, nego su na razini Sveučilišta u Ljubljani utvrđeni kriteriji za sufinanciranje školarina prema kojima svaki kandidat koji je na prethodnim razinama studija postigao određenu visinu prosječne ocjene automatski ima pravo na sufinanciranje školarine. Dužnosnik navodi kako njegova prosječna ocjena na prijašnjim razinama studija udovoljava navedenom kriteriju te ima mogućnost automatski dobiti sufinanciranje školarine za prvu godinu. Za naredne dvije godine, budući da studij traje ukupno 3 godine, potrebno je redovno davati godine kako bi se ostvarili pravo na sufinanciranje školarine za 2 i 3 godinu studija. Iznos sufinanciranje školarine utvrđuje se na godišnjoj osnovi, a navedeni podatak će biti poznat tek u 11 mjesecu tekuće godine za ovu školsku godinu.

U vezi osoba koje sudjeluju u postupku dodjele sufinanciranja dužnosnik navodi kako stručni suradnik u studentskoj referadi prihvaća prijave za upis i dovršava upisne postupke i utvrđuje ispunjavanje uvjeta za sufinanciranje. Popisi kandidata koji ispunjavaju uvjete za sufinanciranje prosljeđuju se potom sa Fakulteta za upravu na Sveučilište u Ljubljani, koje naznačuje sredstva za sufinanciranje školarine koja je Sveučilište dobilo od Ministarstva obrazovanja, znanosti i sporta Republike Slovenije.

Dužnosnik u prilogu dopisa dostavlja kriterije sufinanciranja koje je usvojilo Sveučilište u Ljubljani za školsku godinu 2017/2018. U kriterijima se navodi kako se sredstva za sufinanciranje javnih visokih učilišta utvrđuju godišnjom odlukom ministra nadležnog za visoko obrazovanje, u skladu s Uredbom o sufinanciranju doktorskog studija, a uzimajući u obzir broj diplomiranih doktorskih programa trećeg stupnja i poslijediplomskih studijskih programa za stjecanje doktorata znanosti. Sufinanciranje je namijenjeno pokrivanju troškova školarine za svakog studenta za svaku godinu. Školarina se sufinancira studentima koji su upisani u 1., 2. ili 3. godinu doktorskog studija i koji su tijekom studija redovito napredovali u višu godinu, zatim studentima koji još nisu stekli razinu obrazovanja koja odgovara razini obrazovanja stečenog doktorskim programima treće razine te studentima koji nemaju ili još nisu imali sufinancirane studijske programe za stjecanje doktorata iz javnih sredstava, čak i ako nisu doktorirali.

Studente sufinancirane doktorskim programom bira sama javna visokoškolska ustanova. Prilikom odabira studenata javna visokoškolska ustanova mora poštivati ​​uvjete i kriterije odabira koje je odobrilo nadležno tijelo visokoškolske ustanove. Nadležno Ministarstvo će sredstva prenijeti na visoko učilište na temelju sporazuma o sufinanciranju sklopljenog s visokoškolskom ustanovom.

U Kriterijima se dalje navodi kako Senat ustanove odobrava kriterije za odabir kandidata za sufinanciranje. U skladu s kriterijima za odabir koje je usvojio Senat, kandidate za sufinanciranje bira član doktorskog studijskog programa, a u slučaju interdisciplinarnih doktorskih programa član, koordinator polja/Programsko vijeće doktorskog studija koji je odgovoran za izborni studij postupak za kandidate za upis na doktorski studij. Sa studentima koji ispunjavaju uvjete za sufinanciranje zaključuje se aneks ugovora o obrazovanju.

U dostavljenom dokumentu dalje se taksativno navode uvjeti i kriteriji za izbor kandidata za sufinanciranje. Uvjeti za sufinanciranje školarine u skladu s Uredbom o sufinanciranju doktorskog studija su da se studenti upisuju u prvu, drugu ili treću godinu doktorskog studija i da tijekom studija redovno napreduju u višu godinu; zatim da još nisu stekli razinu obrazovanja koja odgovara razini obrazovanja stečenog doktorskim programima treće razine; da nemaju ili još nisu imali sufinancirani studijski program za stjecanje doktorata znanosti, čak i ako nisu doktorirali. Kriteriji za izbor kandidata za sufinanciranje školarina kod studenata 1. godine su studenti s prosječnom ocjenom od 1 ispita i vježbi, uključujući i konačnu ocjenu (bez ocjene obrane) na posljednjem završenom studijskom programu, najmanje 8,00, osim u slučaju završenog studijskog programa drugog ciklusa, pri čemu se sve ocjene prvog i drugog razreda uzimaju u obzir pri izračunavanju prosjeka bodova (isključujući obranu ocjene obrane), kako slijedi: - sa visokom stručnom spremom ili magistrom znanosti, stečenim u skladu sa studijskim programom usvojenim u Republici Sloveniji prije 11. lipnja 2004.g., - sa završenim obrazovanjem stečenim u okviru studijskog programa razine 2, po prethodno završenom studijskom programu razine 1, ili nakon završetka jedinstvenog magistarskog programa usvojenog u Republici Sloveniji nakon 1. lipnja 2004.g., nakon završetka visokoškolskog stručnog programa stečeno obrazovanje stečeno nakon studijskog programa za stjecanje specijalizacije (računa se samo prosječna ocjena na programu specijalističkog studija, a ne i stručni program visokog obrazovanja) i da su stekli usporedivo obrazovanje stečeno u inozemstvu u odnosu na prethodna tri kriterija. Kriteriji za izbor kandidata za sufinanciranje školarina kod studenata 2. i 3. godine je redovita promocija od 1. do 2. godine doktorskog studija, dok je uvjet za sufinanciranje školarine za studente 3. godine redovito napredovanje na sve godine doktorskog studija.

Člankom 11. stavkom 1. ZSSI-a propisano je da se darom u smislu toga Zakona smatraju novac, stvari bez obzira na njihovu vrijednost, prava i usluge dane bez naknade koje dužnosnika dovode ili mogu dovesti u odnos zavisnosti ili kod njega stvaraju obvezu prema darovatelju. Stavkom 2. istog članka propisano je da se darovima u smislu toga Zakona ne smatraju uobičajeni darovi između članova obitelji, rodbine i prijatelja te državna i međunarodna priznanja, odličja i nagrade.

Stavkom 3. istog članka propisano je da dužnosnik smije zadržati samo dar simbolične vrijednosti i to najviše u vrijednosti od 500,00 kn od istog darovatelja. Stavkom 4. istog članka propisano je da dužnosnik ne smije primiti dar iz stavka 3. kada je on u novcu, bez obzira na iznos te vrijednosnicu i dragocjenu kovinu.

U konkretnom slučaju Povjerenstvo zaključuje kako se dužnosnik Marko Vešligaj može prijaviti za sufinanciranje školarine doktorskog studijskog programa „Upravljanje i ekonomika javnog sektora“ od strane Fakulteta za upravu Sveučilišta u Ljubljani, odnosno Ministarstva obrazovanja, znanosti i sporta Republike Slovenije te da prihvaćanje takvog sufinanciranja ne predstavlja primanje nedopuštenog dara u smislu članka 11. ZSSI-a. Ovo prvenstveno iz razloga što su kriteriji za ostvarivanje sufinanciranja školarine propisani taksativno i objektivno te su unaprijed određeni, odnosno nisu rezultat diskrecijske ocjene. Isto tako, propisani kriteriji primjenjuju se jednako na sve osobe koje se prijave za sufinanciranje i koje ih ispunjavaju. Stoga Povjerenstvo zaključuje i daje mišljenje kako je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Marko Vešligaj, elektroničkom dostavom
2. Objava na internetskoj stranici Povjerenstva
3. Pismohrana